《后采薇歌》
元代·刘诜

春采薇，婴儿拳。卖与豪门破肥鲜，年年得米不费钱。

冬采薇，潜虬根。白石荦确斸掘难，俯身榛莽如兽蹲。

山寒雪高衣裂破，堑藤束缚筠篮荷。瘦妻羸子暮候门，地碓夜舂松节火。

沸浆浮浮翻小杓，湿雾腾腾升土锉。熬烹成饵廿比饴，一饱聊偿终日饿。

冬采薇，犹可为，春采薇，今年根尽春苗稀。豪门有米无可卖，陇麦短短难接饥。

采薇采薇，我闻夷齐尝食之，饿死首阳天下悲。呜呼天高荡，万物微，我死安得苍天知。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。